Iktatószám: VFO/ 151- 2/ 2015.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2015. október 2-ai nyilvános ülésére**

**Tárgy:** Hévíz város közterületein a járművel várakozás rendjéről szóló 21/2008. (X.1.) önkormányzati rendelet módosítása

**Az előterjesztő:** Papp Gábor polgármester

**Készítette:**  dr. Tüske Róbert jegyző

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A Hévíz város közterületein a járművel várakozás rendjéről szóló **21/2008. (X.1.) önkormányzati rendelet** (a továbbiakban: Ör.) 2015. február 12-ei módosításával került szabályozásra - az Ör. 4. § (3) bekezdésében - a nem önkormányzati dolgozók lakossági bérlete.

Indoka az volt, hogy az Illyés Gyula Általános Iskola és Alapfokú Művészeti Iskola, valamint a Bibó István Gimnázium, Szakközépiskola és Kollégium dolgozói a köznevelési törvény szabályai szerint már nem önkormányzati dolgozók, ezért nem tudtak intézményi dolgozói bérletet vásárolni. A szabályozással a képviselő-testület méltányolta kezdeményezésüket.

Az Ör. vonatkozó szabályozása szerint: „4. § (3) A nem lakossági bérlet használatára az (1) és (2) bekezdés hatálya alá nem tartozó természetes és jogi személyek jogosultak, akik hévízi üzlettel rendelkeznek, illetve hévízi gazdálkodó szervezetekben, intézményekben alkalmazottak és Hévízen állnak foglalkoztatási jogviszonyban. Az üzletműködtetést vagy a foglalkoztatási jogviszonyt igazolni kell a vonatkozó engedély, irat, munkáltatói igazolás bemutatásával.

Az Ör. 1. melléklete szerint a III. sárga zónába tartozó utcák a következők: Honvéd utca, Park utca, József Attila utca, Jókai utca. A zónában a Hévízi lakossági bérlet korlátlan idejű parkolásra jogosít kivéve a József Attila utca Honvéd utca és Rózsa köz közötti szakaszát. A zónában az önkormányzati intézményi alkalmazotti bérlet várakozásra jogosít. Az egészségügyi dolgozók térítésmentesen kizárólag az orvosi rendelő udvarán parkolhatnak.

A nem lakossági foglalkoztatotti bérlet, azonban csak a Park utcában jogosít várakozásra.

Ez a távolság miatt, az Illyés Gyula Általános Iskola és Alapfokú Művészeti Iskola dolgozói számára kevésbé teszi lehetővé a bérlet igénybevételét.

A Parkolási Iroda adatszolgáltatása alapján: a Honvéd utca felső szakaszának kihasználtsága 20-30%, általában 8-10 parkoló bérlet (Gameszos+lakossági bérlet és kék bérlet), automatánál váltott parkolójegyek.

Honvéd utca alsó szakaszának kihasználtsága 80-90% (lakossági bérlet, alkalmazotti bérlet, Kalma bérlet és kék bérlet). Gamesz dolgozók, hévízi lakcímmel rendelkező tanárok, TASZII dolgozói, Kalma Hotel bérletei a szerződés alapján, automatánál váltott parkolójegyek.

Park utca felső szakaszának kihasználtsága 10-15 %, pár db lakossági bérlet, pár db nem lakosssági foglalkoztatotti bérlet, kék bérlet, automatánál váltott parkolójegyek.

Park utca alsó szakaszának kihasználtsága 70-80%, lakossági bérlet, alkalmazotti bérlet, nem lakosssági foglalkoztatotti bérlet, kék bérlet, automatánál váltott parkolójegyek.

József Attila utca hátsó szakaszának (Park u-Honvéd u. között) kihasználtsága 30-40 %, lakossági bérlet, alkalmazotti bérlet, Kalma bérlet és kék bérlet, automatánál váltott parkolójegyek.

József Attila utca első szakaszának (Rózsa köz-széchenyi u. között) kihasználtsága 60-70%-ban a Vedi Tour foglalja kék bérlettel, maradék helyen védőnők kék bérlettel, lakossági bérlet.

József Attila utca orvosi rendelő előtti szakasza (Honvéd u.-Rózsa köz között), általában 4-5 helyet kék bérlettel foglalnak el.

2015. évben a bérletek értékesítése az alábbiak szerint alakult:

Lakossági bérlet: 161 db (ebből 12 db bérletcsere)

Intézményi Alkalmazotti bérlet éves: 57 db

Intézményi Alkalmazotti bérlet féléves: 1 db

Nem lakossági foglalkoztatotti bérlet éves: 9 db

Nem lakossági foglalkoztatotti bérlet féléves: 12 db

A szabályozás bevezetése eltelt időszak tapasztalatai és kezdeményezés alapján módosítást javasolok, amelynek alapján kerüljön a nem lakossági foglalkoztatotti bérlettel történő várakozás céljára a Park, Honvéd és József Attila utca kijelölésre.

A módosítás alapján a használat várhatóan növelni fogja elsősorban a Honvéd utca, főleg annak Kossuth Lajos és József Attila utcák közötti szakaszán, a parkoló helyek bérletesek általi foglaltságát.

**A rendelet-tervezet részletes indokolása:**

1. § Az Ör. módosítása pontosítja a nem lakossági bérlet foglalkoztatotti megnevezését, hogy az összhangban legyen az Ör. további fogalom használatával.

2. § Az Ör. 1. melléklet módosítása megteremti a bérlet használatának lehetőségét a Park utca mellett a Honvéd és József Attila utcában is. A III. Zóna szabályai kiemelés szerint kerülnek módosításra. A korábbi szabályozás, munkanaponként 8-18 óra időtartam (mint üzemidő) alatt biztosította a bérletesek számára az ingyenes parkolást. Mivel fizetni csak üzemidőben kell, ezt az idő korlátot külön nem kell kihangsúlyozni, ezzel bonyolítva szabályozást, ezért ezt törölni javasoljuk.

3. § A rendelet hatálybalépésére az alkalmazásra történő felkészülés érdekében 2015. november 1-én kerülne sor.

A döntés minősített többséget igényel.

Kérem a Tisztelt Képviselő-testületet az előterjesztés elfogadására.

**Hévíz Város Önkormányzat Képviselő-testületének**

**……/….. (… . ..) önkormányzati rendelete**

**a Hévíz város közterületein a járművel várakozás rendjéről szóló 21/2008. (X.1.) önkormányzati rendelet** **módosításáról**

# Hévíz Város Önkormányzat Képviselő-testülete a közúti közlekedésről szóló 1988. évi I. törvény 48. §. (5) bekezdésében kapott felhatalmazás alapján, Magyarország Alaptörvényének 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§** A Hévíz város közterületein a járművel várakozás rendjéről szóló 21/2008. (X.1.) önkormányzati rendelet (továbbiakban Ör.) 4. § (3) bekezdése helyébe a következő rendelkezés lép:

„(3) A nem lakossági foglalkoztatotti bérlet használatára az (1) és (2) bekezdés hatálya alá nem tartozó természetes és jogi személyek jogosultak, akik hévízi üzlettel rendelkeznek, illetve hévízi gazdálkodó szervezetekben, intézményekben alkalmazottak és Hévízen állnak foglalkoztatási jogviszonyban. Az üzlet működtetést, vagy a foglalkoztatási jogviszonyt igazolni kell, a vonatkozó engedély, irat, munkáltatói igazolás bemutatásával. Ezeket a feltételeket bizonyítani kell.”

**2. §** Az Ör. 1. melléklete helyébe a rendelet 1. melléklete lép.

**3. §** Ez a rendelet 2015. november 1-én lép hatályba, és hatálybalépését követő napon hatályát veszti.

dr. Tüske Róbert Papp Gábor

jegyző polgármester

*a …/2015. (.. . ..) Ör. 1. melléklete amely a 21/2008. (X. 1.) önkormányzati rendelet 1. melléklete*

***Várakozási övezetbe sorolt területek***

I. Zóna

|  |
| --- |
| Széchenyi utcai nagyparkoló - sorompós parkolási rendszer |
| A zónában a nem lakossági bérlet érvényes. |
| A zónában a hévízi lakossági, valamint az intézményi alkalmazotti bérlet nem érvényes. |

II. Zóna (piros)

|  |
| --- |
| Petőfi Sándor utca |
| Hévízi lakossági bérlet legfeljebb 1 óra időtartamú parkolásra jogosít, várakozási díj megfizetése nélkül parkolási tárcsa kihelyezésével. |
| Az élelmiszer áruház előtt kijelölt 4 db parkolóhelyen várakozási díj megfizetése nélkül, parkoló tárcsa kihelyezésével, legfeljebb 60 perc időtartamra (türelmi idő 5 perc) lehet parkolni. A tárcsán a parkolás megkezdésének idejét kell beállítani! |
| A nem lakossági foglalkoztatotti, valamint az intézményi alkalmazotti bérlet a zónában nem érvényes. |

III. Zóna (sárga)

|  |
| --- |
| Honvéd utca, |
| Park utca, |
| József Attila utca, |
| Jókai utca |
| A zónában a Hévízi lakossági bérlet korlátlan idejű parkolásra jogosít kivéve a József Attila utca Honvéd utca és Rózsa köz közötti szakaszát. |
| A zónában az önkormányzati intézményi alkalmazotti bérlet munkanapokon jogosít várakozásra, **kivéve a József Attila utca Honvéd utca és Rózsa köz közötti szakaszát.** |
| **A nem lakossági foglalkoztatotti bérlet munkanapokon 8-18 óra közötti időszakban jogosít várakozásra: a Park utcában, a Honvéd utcában, továbbá a József Attila utcában, kivéve a József Attila utca Honvéd utca és Rózsa köz közötti szakaszát.** |
| Az egészségügyi dolgozók térítésmentesen kizárólag az orvosi rendelő udvarán parkolhatnak. |

IV. Zóna (zöld)

|  |
| --- |
| Ady Endre utca |
| A zónában a bérletek nem érvényesek. |

V. zóna (kék)

|  |
| --- |
| Zrínyi utca 1. sz. alatti parkoló, |
| A Kossuth Lajos utca-Széchenyi utca- GAMESZ étterem közötti szakasz, |
| A József Attila utca-Honvéd utca-Rózsa köz közötti szakaszon (orvosi rendelő) |
| A zónában várakozási díj megfizetése nélkül, jegyváltás ellenében, tárcsa kihelyezésével, legfeljebb 60 percig (türelmi idő 5 perc) lehet parkolni. |
| A tárcsán a parkolás megkezdésének idejét kell beállítani! |
| A tárcsa 200 Ft-os áron a Parkolási Irodán váltható meg. |
| A zónában a bérletek nem érvényesek. |

4.

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: Hévíz város közterületein a járművel várakozás rendjéről szóló 21/2008. (X.1.) önkormányzati rendelet módosítása

**Társadalmi-gazdasági hatása**: A nem lakossági bérlet alkalmazásának tapasztalatai alapján, az Illyés Gyula Általános Iskola köznevelési intézményi dolgozóinak kezdeményezésére, kiterjeszti a parkolásra igény bevehető utcákat. Várhatóan növelni fogja a Honvéd utca, főleg annak Kossuth Lajos és József Attila utcák közötti szakaszán, a parkoló helyek bérletesek általi foglaltságát.

**Költségvetési hatása**: csekély költséggel jár, kiegészítő táblák és a tájékoztatás költségeivel. Dologi kiadásból vállalható.

**Környezeti, egészségi hatása**: Nincs

**Adminisztratív terheket befolyásoló hatása**: csekély

**Egyéb hatása**: Nincs

**A rendelet megalkotásának szükségessége**: Állampolgári elégedettség növelése.

**A rendelet megalkotása elmaradása esetén várható következmények**: nincs

**A rendelet alkalmazásához szükséges feltételek**:

* **személyi**: rendelkezésre áll
* **szervezeti**: rendelkezésre áll
* **tárgyi**: rendelkezésre áll
* **pénzügyi**: rendelkezésre áll

**5.**

**Bizottsági állásfoglalás**

**6.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |
|  |  |  |  |