cimer

vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HTO/1389-1/2015.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2015. október 2-ai nyilvános ülésére**

**Tárgy:** Rendeletalkotás az egyéb szálláshelyek minőségfejlesztési támogatásáról

**Az előterjesztő:** Papp Gábor polgármester

**Készítette:**  Fábiánné Hoffman Márta mb. hatósági osztályvezető

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A Képviselő-testület 2015. június 15-ei ülésén tárgyalta a Hévízi Szobakiadók Szövetségének minőségfejlesztési támogatási javaslatát. A Képviselő-testület a 194/2015. (VI. 25.) határozata értelmében elviekben egyetértett az egyéb szálláshely-szolgáltatók minőségfejlesztési támogatási javaslatával és az előterjesztésben megfogalmazott szabályozási irányokat kiegészítette, módosította, továbbá kérte annak megvizsgálását és kidolgozását.

Felkérte a Hévízi TDM Egyesületet és a Hévízi Szobakiadók Szövetségét, hogy a Polgármesteri Hivatallal közösen dolgozza ki, és terjessze a képviselő-testület elé a minőségfejlesztési támogatási javaslat előterjesztés szerinti 2016. évtől bevezetni kívánt rendszerét. A képviselő-testület ezen tervezet előterjesztését soron kívüli feladatként jelölte meg, legkésőbbi határidőként a Képviselő-testület következő ülését tűzte ki.

A támogatás kidolgozása során több megbeszélés és egyeztetés lefolytatására került sor annak érdekében, hogy az a hatályos jogszabályoknak megfeleljen, és az egyéb szálláshely-szolgáltatók szálláshelyeinek minőségfejlesztését, és az idegenforgalmi adó beszedését is megfelelően ösztönözze.

A fentiek alapján az egyéb szálláshelyek minőségfejlesztés támogatása rendeleti úton kerül leszabályozásra. Az államháztartáson kívülre nyújtott támogatásokról szóló 47/2013. (XI. 27.) önkormányzati rendeletben (a továbbiakban Ör.) rögzítettek figyelembe vételével a támogatás igénybevételére pályázati úton kerülhet sor, új önkormányzati rendelet megalkotása keretében. Az egyéb szálláshelyek minőségfejlesztési támogatásáról szóló rendeletalkotás miatt szükségessé vált az Ör. 5. § (3a) bekezdéssel történő kiegészítése.

A Képviselő-testület a természetes személy egyéb szálláshely-szolgáltatók minőségfejlesztési felhalmozási támogatási eljárásának lebonyolítását pályázati úton hirdeti meg. Ezzel a testület lehetőséget teremt arra, hogy a hévízi székhelyű, és a város területén legalább 3 éve működő turisztikai egyesület pályázatot nyújtson be. A nyertes egyesületi pályázóval az Önkormányzat támogatási megállapodást köt. A megállapodásban foglaltak alapján az egyesület pályázati úton hirdeti meg a természetes személy egyéb szálláshely-szolgáltatók részére a minőségfejlesztési támogatást.

Jelen rendelet tervezet elfogadását követően a Képviselő-testület 2015. október 31. napjáig kiírja a pályázatot, majd a nyertes egyesülettel 2015. november 30. napjáig megköti a megállapodást.

A pályázatot elnyerő megvalósító szervezet köteles a pályázatot kiírni az Önkormányzat által kötött megállapodás szerinti határidő betartásával, a természetes személy egyéb szálláshely-szolgáltatóknak. A pályázati feltételeknek megfelelő egyéb szálláshely-szolgáltatók a pályázataikat az előzetes ütemterv alapján 2016. február 15. napjáig adhatják be, mely elbírálásának 2016. március 1. napjáig kell megtörténnie. A megvalósító szervezet a nyertes pályázókkal (egyéb szálláshely-szolgáltatókkal) 2016. március 31. napjáig megköti a támogatási szerződést az utófinanszírozású minőségfejlesztésre. A támogatási cél megvalósulásának dokumentumokkal való elszámolási határideje 2016. június 30. napja. A megvalósító szervezet köteles a támogatással 2016. augusztus 31. napjáig elszámolni az Önkormányzat felé. A tapasztalatok értékelésére után kerülhet sor új pályázat kiírására.

**Részletes indokolás az egyéb szálláshelyek minőségfejlesztési támogatásához:**

**1. A rendelet célja**

**1. §** A rendelet célját fogalmazza meg.

**2. A támogatás összege**

**2. §** A támogatott összeg meghatározása az önkormányzat költségvetésében, a rendelkezésre álló források függvényében, évente kerül megállapításra.

**3. A megvalósító szervezet**

**3. §** A Képviselő-testület a természetes személy egyéb szálláshely-szolgáltatók minőségfejlesztési felhalmozási támogatási eljárás lebonyolítását pályázat keretében hirdeti meg. Pályázatot a turisztikai területen működő hévízi székhelyű és működési területű egyesület nyújthat be, aki tevékenységét Hévízen legalább 3 éve folyamatosan gyakorolja.

A pályázat kiírásának határideje október 31. napja, amelyet az Önkormányzat honlapján közzé kell tenni.

E §-ban rendelkezik továbbá a támogatási rendszer bemutatási- és forrásigény megjelölési kötelezettségéről és a kötelező csatolmányokról.

A pályázatot a képviselő-testület bírálja el és megállapodást köt a nyertessel.

Továbbá rendelkezik a nyertes elszámolási kötelezettségéről.

**4. A fejlesztési támogatás megvalósítása, támogatások kihelyezése és elszámolása**

**4. §** A pályázat nyertese, mint a megvalósító szervezet köteles a pályázatot kiírni az egyéb szálláshely-szolgáltatók minőségfejlesztési támogatására.

A pályázatokat a megvalósító szervezet által felállított bíráló bizottság bírálja el.

A megvalósító szervezet köt támogatási szerződést az egyéb szálláshely-szolgáltatókkal.

**5. §** Az egyéb szálláshely-szolgáltató elszámolási kötelezettségéről rendelkezik, megállapítja elszámolás elmulasztása esetén a jogkövetkezményeket, rendelkezik a beruházás két évig történő fenntartási kötelezettségéről, és az ellenőrzés módjáról.

Az Önkormányzat hivatalos honlapján és a megvalósító szervezet honlapján történő 8 napon belüli közzétételi kötelezettséget ír elő a nyertes szálláshely-szolgáltatók nevéről és címéről.

A megvalósító szervezet támogatási elszámolását követően szintén a honlapon kell közzétenni a támogatási eljárás értékelését.

**6. §** Hivatkozikaz államháztartásról szóló törvény és az államháztartáson kívülre nyújtott támogatásokról szóló 47/2013. (XI. 27.) önkormányzati rendelet szabályainak alkalmazására a rendeletben nem szabályozott kérdésekben.

**7. §** A kihirdetésről rendelkezik.

**Tisztelt Képviselő-testület!**

Kérem a rendelet-tervezet megvitatását és az új önkormányzati rendelet megalkotását. A rendeletalkotás minősített többséget igényel.

**Részletes indokolás az államháztartáson kívülre nyújtott támogatásokról szóló 47/2013. (XI. 27.) önkormányzati rendelet módosításához:**

**1. §** Az államháztartáson kívülre nyújtott támogatásokról szóló 47/2013. (XI. 27.) önkormányzati rendelet módosítását és az 5. § (3a) bekezdéssel történő kiegészítését az egyéb szálláshelyek minőségfejlesztési támogatásáról szóló .../… . (.. . .. .) önkormányzati rendelettel történő összhangjának megteremtése indokolja.

**2. §** A kihirdetésről rendelkezik.

Kérem a Tisztelt Képviselő-testületet a rendelet-módosítás elfogadására. A rendeletalkotás minősített többséget igényel.

**2.**

**Hévíz Város Önkormányzat Képviselő-testületének**

**.../… . (.. . .. .) önkormányzati rendelete**

**az egyéb szálláshelyek minőségfejlesztési támogatásáról**

Hévíz Város Önkormányzat Képviselő-testülete Alaptörvény 32. cikk (2) bekezdésben kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 13. pontjában meghatározott feladatkörében eljárva a következőket rendeli el:

1. A rendelet célja

**1. §** A Hévíz Város Önkormányzat támogatandó célnak tekinti a szálláshely-szolgáltatási területen, egyéb szálláshely-szolgáltatást végző természetes személyek által üzemeltetett egyéb szálláshelyek minőségi szolgáltatásainak fejlesztését.

2. A támogatás összege

**2. §** A Képviselő-testület az önkormányzat tárgyévi költségvetésében, a rendelkezésre álló forrásainak és az idegenforgalmi adó állami támogatás mértékének függvényében, évente állapítja meg, az egyéb szálláshelyek által beszedett idegenforgalmi adóbevétel arányában, a vissza nem térítendő támogatásra biztosított forrást.

3. A megvalósító szervezet

**3. §** (1) A Képviselő-testület, a természetes személy egyéb szálláshely-szolgáltatók minőségfejlesztési felhalmozási támogatási eljárásának lebonyolítására pályázatot hirdet meg. A pályázatot a pályázati határidőben belül lehet benyújtani. A határidő elmulasztása jogvesztő. Hiánypótlás egy alkalommal, 8 napos határidővel lehetséges.

(2) A Képviselő-testület a pályázati felhívást a tárgyévet megelőző év október 31-ig bocsátja ki. A pályázatot az Önkormányzat honlapján közzé kell tenni.

(3) Pályázatot az a turisztikai területen működő egyesület nyújthat be, amelynek:

*a)* székhelye Hévíz városban van és működési területe Hévíz város területe;

*b)* működési céljai között szerepel a hévízi turisztikai, idegenforgalmi szereplők tevékenységének összehangolása, a minőségi turizmusfejlesztés, vendégéjszakák számának növelése, az idegenforgalom fejlesztése;

*c)* és tevékenységét Hévízen legalább 3 éve folyamatosan gyakorolja.

(4) A pályázatot a minőségfejlesztési támogatási rendszer bemutatásával és a támogatásra igényelt forrás megjelölésével kell benyújtani. A minőségfejlesztési támogatási rendszer bemutatása keretében csatolni kell az egyéb szálláshely-szolgáltatók számára kidolgozott pályázati felhívást és pályázati űrlapot, továbbá a felhasználási kötelezettséget is tartalmazó támogatási szerződés mintáját.

(5) A pályázat benyújtásának feltétele, hogy a korábban kapott minőségfejlesztési államháztartási támogatási összeggel, az államháztartásról szóló törvény és az államháztartáson kívülre nyújtott támogatásokról szóló 47/2013. (XI. 27.) önkormányzati rendelet szabályai szerinti elszámolás megtörtént.

(6) A pályázatot a képviselő-testület bírálja el és köt támogatási megállapodást a pályázat nyertesével.

(7) A pályázat nyertese (a továbbiakban: megvalósító szervezet) az elnyert pályázati összeggel a támogatási megállapodásban meghatározott időpontig és feltételekkel köteles elszámolni.

4. A fejlesztési támogatás megvalósítása, támogatások kihelyezése és elszámolása

**4. §** (1) A megvalósító szervezet a támogatási döntés és megállapodás szerinti határidőket betartva köteles utófinanszírozású pályázatot kiírni az egyéb szálláshely-szolgáltatók minőségfejlesztési támogatására.

(2) A pályázatokat a megvalósító szervezet által felállított bíráló bizottság bírálja el.

(3) Az elbírált pályázatok alapján a megvalósító szervezet köt támogatási szerződést az egyéb szálláshely-szolgáltatóval.

**5. §** (1) A pályázatot nyert egyéb szálláshely-szolgáltató köteles a megvalósított beruházásról a támogatási szerződésben foglalt feltételekkel és határidőre elszámolni. Ennek elmulasztása esetén a támogatási összeg nem fizethető ki. Az elszámolási kötelezettség elmulasztása esetén a pályázatot nyert egyéb szálláshely-szolgáltató pályázati döntését vissza kell vonni, részére a támogatási összeg nem fizethető ki, a pályázót pedig egy évre ki kell zárni a további minőségfejlesztési pályázatokból.

(2) A megvalósító szervezet köteles olyan támogatási szerződést kötni amely előírja, a támogatott egyéb szálláshely-szolgáltató pedig köteles biztosítani, hogy a minőségfejlesztési támogatással megvalósított beruházást és annak két évig történő fenntartását az Önkormányzat a támogatott előzetes értesítése mellett ellenőrizhesse.

(3) A megvalósító szervezet a saját és az Önkormányzat hivatalos honlapján a támogatási szerződések megkötését követő 8 napon belül köteles közzé tenni a pályázati nyertes egyéb szálláshely-szolgáltatók nevét és címét.

(4) A Képviselő-testület a megvalósító szervezet támogatási elszámolását követően a honlapján közzé teszi a támogatási eljárás értékelését.

**6. §.** A pályázat, támogatás és támogatási szerződés, elszámolás a támogatással e rendeletben nem szabályozott kérdéseire egyebekben az államháztartásról szóló törvény és az államháztartáson kívülre nyújtott támogatásokról szóló 47/2013. (XI. 27.) önkormányzati rendelet szabályait kell alkalmazni.

**7. §** A rendelet a kihirdetését követő napon lép hatályba.

dr. Tüske Róbert Papp Gábor

jegyző polgármester

**Hévíz Város Önkormányzat Képviselő-testületének**

**.../… . (.. . .. .) önkormányzati rendelete**

**az államháztartáson kívülre nyújtott támogatásokról szóló 47/2013. (XI. 27.) önkormányzati rendelet módosításáról**

Hévíz Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 41. § (9) bekezdésében, továbbá a közpénzekből nyújtott támogatások átláthatóságáról szóló, 2007. évi CLXXXI. törvény 18. § (2) bekezdésében kapott felhatalmazás alapján, Magyarország Alaptörvényének 32. cikk (1) bekezdésének *a)* pontjában meghatározott feladatkörében eljárva a következőket rendeli el:

**1. §** Az államháztartáson kívülre nyújtott támogatásokról szóló 47/2013. (XI. 27.) önkormányzati rendelet (a továbbiakban: Ör.) 5. § (3a) bekezdéssel egészül ki:

*„(3a) A (3) bekezdésben foglalt támogatási összeg tovább adási tilalom nem vonatkozik a …/2015. ( . ) önkormányzati rendelettel szabályozott egyéb szálláshelyek minőségfejlesztési támogatásának összegére.”*

**2. §** Ez a rendelet a kihirdetését követő napon lép hatályba és hatályba lépését követő napon hatályát veszti.

dr. Tüske Róbert Papp Gábor

jegyző polgármester

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe:** Az egyéb szálláshelyek minőségfejlesztési támogatásáról szóló rendelet tervezet.

## Társadalmi-gazdasági hatása: A rendelet-tervezetnek társadalmi-gazdasági hatása, hogy az egyéb szálláshely-szolgáltatók részére érdekeltséget teremt az idegenforgalmi adó befizetésére, így várhatóan az Önkormányzat bevétele és az állami támogatás összege is növekszik. A szálláshelyek minőségének javulása hozzájárul a minőségi turizmus fellendüléséhez. A támogatás bevezetése növelheti városunk pozitív megítélését, mind országos és helyi szinten is.

**Költségvetési hatása**: A 2016. évi költségvetés tervezésben a támogatás összege a kiadás oldalról jelentkezik.

**Környezeti, egészségi hatása**: A tervezetben foglaltaknak közvetlen környezeti és egészségi következményei nincsenek.

**Adminisztratív terheket befolyásoló hatása**: Az adminisztratív terheket kisebb mértékben generál, amelyek elsősorban a pályázat lebonyolításával és ellenőrzésével kapcsolatosak.

**Egyéb hatása**: Nincs.

**A rendelet megalkotásának szükségessége**: Hévíz Város Önkormányzat Képviselő-testülete 194/2015. (VI. 25.) határozata alapján került a döntés végrehajtásaként az egyéb szálláshelyek minőségfejlesztési támogatásáról szóló rendelet tervezet kidolgozásra.

**A rendelet megalkotása elmaradása esetén várható következmények**: A Képviselő-testület 194/2015. (VI. 25.) határozata nem kerülne végrehajtásra.

**A rendelet alkalmazásához szükséges feltételek**: A jogszabály alkalmazásához szükséges személyi, szervezeti, tárgyi feltételek rendelkezésre állnak. A pénzügyi feltételeket az önkormányzat - még el nem fogadott - 2016. évi költségvetése biztosítja.

* **személyi**: biztosított
* **szervezeti**: Nincs.
* **tárgyi**: Nincs.
* **pénzügyi**: 2016. évi költségvetés

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendet címe:** Az államháztartáson kívülre nyújtott támogatásokról szóló 47/2013. (XI. 27.) önkormányzati rendelet.

**Társadalmi-gazdasági hatása**: A rendeletkiegészítés, hatása az egyéb szálláshelyek minőségfejlesztési támogatásáról szóló .../… . (.. . .. .) önkormányzati rendelet tervezetben jelentkezik.

**Költségvetési hatása**: nincs

**Környezeti, egészségi hatása**: nincs

**Adminisztratív terheket befolyásoló hatása**: nincs

**Egyéb hatása**: Nincs.

**A rendelet megalkotásának szükségessége**: Az egyéb szálláshelyek minőségfejlesztési támogatásáról szóló .../… . (.. . .. .) önkormányzati rendelettel történő összhang megteremtése indokolja.

**A rendelet megalkotása elmaradása esetén várható következmények:** Joghézag kiküszöbölése, amely miatt a Zala Megyei Kormányhivatal törvényességi észrevételt tehet.

**A rendelet alkalmazásához szükséges feltételek**: biztosítottak

* **személyi**: biztosított
* **szervezeti**: Nincs.
* **tárgyi**: Nincs.
* **pénzügyi**: 2016. évi költségvetés

**3.**

**Bizottsági állásfoglalás**

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Mb. Hatósági osztályvezető/** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |